
Esélyegyenlőség a munkaerőpiacon a lakhely és a családi háttér szempontjából

Az esélyegyenlőség kutatása a társadalomtudományok különböző szegmenseiben manapság igen nagy népszerűségnek örvend, a téma jelentősége a humánum számára megkérdőjelezhetetlen. Hazánkban a jelenlegi munkaerő-piaci viszonyoknak egy igen fontos részét képezi az esélyegyenlőség fogalma, annak kezelése, valamint a gyakorlatban történő alkalmazása.
Jelen kutatás célja, hogy feltárja, milyen eséllyel indulnak egymáshoz viszonyítva a földrajzilag kedvezőtlenebb helyen élő, valamint kevésbé jó családi háttérrel rendelkező munkavállalók a versenytársakhoz képest. Vajon mekkora különbségek észlelhetők az egyének között e tekintetben, s hogyan befolyásolja elhelyezkedési esélyeiket múltbéli vagy jelenlegi családi helyzetük. Hogyan viszonyulnak a munkavállalók a mindennapos ingázáshoz, esetleg éreznek-e hátrányos megkülönböztetést családi körülményeik miatt?
A kutatást két fő hipotézisre alapoztam, melyek a következők voltak:
I. A földrajzi elhelyezkedést tekintve hátrányosabb gazdasági lehetőségekkel rendelkező településeken élők, kisebb eséllyel találnak végzettségüknek megfelelő munkát, mint nagyvárosi versenytársaik ugyanolyan végzettség birtokában
II. A rendezett családi háttérrel rendelkező egyének a munkaerőpiacon is jobb esélyekkel, illetve magasabb jövedelemért indulnak, mint családi szempontból hátrányosabb helyzetben lévő társaik, valamint szüleik végzettsége, illetve anyagi helyzete is jelentősen befolyásolja esélyeiket a munkavállalás szempontjából
A kutatás alapját képező szakirodalmakat tematikusan vettem számba, melynek során kitüntetett figyelemmel kísértem az egyenlő bánásmód követelményeit a foglalkoztatásban, a földrajzi szempontból hátrányban lévő régiók szegmentálását, valamint az ingázás és a családi körülmények munkaerő-piaci vonatkozásait és összefüggéseit.
Ami a módszertant illeti, a kutatás egy 344 fős reprezentatív minta alapján, kérdőíves vizsgálati módszeren alapult, melynek eredményeit bevizsgált szoftverek (SPSS) segítségével elemeztem. A kutatásban részt vevő egyének véletlenszerűen, az ország különböző pontjairól önkéntesen csatlakoztak a felméréshez, amelyben a kérdőíveket anonim módon, a kutatás céljának ismeretében töltötték ki.
A kutatás eredményei segítséget nyújthatnak a munkaügyi szervezetek munkájában, a tartós álláskeresők minél hatékonyabb reintegrálásában, s olyan további programok kidolgozásában, amik a fent említett szempontokból halmozottan hátrányos helyzetű munkakeresőket hivatottak felzárkóztatni.



